Boer op Krugersdorp-kleinhoewe doodgeskietArgieffoto: SAPD ŉ 45-jarige boer is Donderdagaand tydens ŉ rooftog op sy kleinhoewe buite Krugersdorp aan die Wes-Rand doodgeskiet terwyl sy gesin in die huis was. Sers. Tshepiso Mashele, woordvoerder van Krugersdorp-polisie, het aan Maroela Media bevestig die voorval het omstreeks 19:30 in die Protearif-omgewing plaasgevind. “Die slagoffer se vrou het na bewering televisie saam met hul kinders sit en kyk toe vyf onbekende mans toegang tot huis verkry het,” het Mashele gesê. “Al vyf verdagtes was glo met vuurwapens gewapen. Die vrou het om hulp geskreeu, waarna haar man uit die slaapkamer gekom het om ondersoek in te stel.” Die verdagtes het ŉ vuurwapen op die man gerig en hom terug na die slaapkamer gedwing, waar hy doodgeskiet is. Die verdagtes het met die slagoffer se vuurwapen, ŉ bedrag geld en ŉ televisiestel op die vlug geslaan. Die Krugersdorp-polisie ondersoek ŉ saak van moord en huisroof. Niemand is nog in verband met die voorval in hegtenis geneem nie. Brig. Baloyi, stasiebevelvoerder van die Krugersdorp-polisie, het sy meegevoel met die oorledene se naasbestaandes betuig. Hy het onderneem om ŉ toegewyde en goedopgeleide ondersoekbeampte aan die saak toe te wys. Die oorledene se naam is nog nie bekend gemaak nie.